Перапёлка
*Васіль Вітка*

3 вечара і да відна

Усё заве мяне яна.

На хвілінку б сціхла хоць:

— Уставай! Ідзі палоць!

Я пайду злаўлю яе,

Бо гнязда ж яна не ўе

Ні ў дупле і ні ў галлі,

Зробіць ямачку ў раллі,

Высцеле травою —

Вось і ўсе пакоі.

Да зямлі ўсё туліцца,

Дзюбай жыта чэша,

А лятаць лянуецца,

Болей ходзіць пеша.

Я ўсё жыта абышоў

I гарахавішча,

Хітрай птушкі не знайшоў —

Днём яна не свішча.

Як нямая цэлы дзень,

А як ляжа ночы цень,

Выйдзе першая зара,

Закрычыць тады яна:

— Спаць пара! Спаць пара!

А сама не спіць адна

Аж да самага відна.